ଗୋଟିଏ ପରେ ଗୋଟିଏ ମହଙ୍ଗା ମାଡ । ପେଟ୍ରୋଲ, ଡିଜେଲ ସାଙ୍ଗକୁ ଏବେ ଏଲ୍ପିଜି ଗ୍ୟାସ୍ ସିଲିଣ୍ଡର ଦର ବଢିଛି । ଏଲପିଜି ଗ୍ୟାସ୍ ସିଲିଣ୍ଡର ପିଛା ଦର ଆଉ ୫୦ ଟଙ୍କା ମହଙ୍ଗା ହୋଇଛି। ରବିବାର ମଧ୍ୟ ରାତ୍ରରୁ ନୂଆଦିଲ୍ଲୀରେ ନୂଆ ଦର ଲାଗୁ ହୋଇଛି ବୋଲି ଘୋଷଣା କରାଯାଇଛି। ଦର ବୃଦ୍ଧି ପରେ ଦିଲ୍ଲୀରେ ୧୪.୨ କେଜି ଓଜନର ସବସିଡାଇଜଡ୍ ଗ୍ୟାସ ସିଲଣ୍ଡର ପିଛା ଦର ୭୬୯ଟଙ୍କାରେ ପହଞ୍ଚିବ। ରାଜଧାନୀ ଦିଲ୍ଲୀରେ ସବସିଡି ଥିବା ଗ୍ୟାସ୍ ସିଲିଣ୍ଡର ପ୍ରତି ମୂଲ୍ୟ ୭୬୯ ଟଙ୍କା ହୋଇଛି। ସେପଟେ ଭୁବନେଶ୍ୱରରେ ଗ୍ୟାସ ଦର ୭୪୫ ଟଙ୍କା ରହିଥିବା ଜଣାପଡିଛି।
ଏହା ପୂର୍ବରୁ ଦିଲ୍ଲୀରେ ଅଣ-ସବସିଡି ଏଲପିଜି ସିଲିଣ୍ଡରର ଦର ୬୯୪ ଟଙ୍କାରୁ ବୃଦ୍ଧି କରାଯାଇ ୭୧୯ ଟଙ୍କା କରାଯାଇଥିଲା। ଏହାବ୍ୟତୀତ ଡିସେମ୍ବର, ୨୦୨୦ରେ ଦିଲ୍ଲୀରେ ରୋଷେଇ ଗ୍ୟାସ ସିଲିଣ୍ଡରର ଦରରେ ୫୦ ଟଙ୍କା ବୃଦ୍ଧି କରାଯାଇଥିଲା। ଏବେ ପୁଣିଥରେ ୫୦ ଟଙ୍କା ବୃଦ୍ଧି କରାଯିବା ନେଇ ଖାଉଟୀଙ୍କ ଚିନ୍ତାକୁ ଦ୍ୱିଗୁଣିତ କରିଦେଇଛି। ଦେଖିବାକୁ ଗଲେ ପ୍ରତିମାସର ପ୍ରଥମ ତାରିଖରେ ଏଲପିଜିର ଦାମରେ ପରିବର୍ତ୍ତନ ହୋଇଥାଏ। ଏଥର ଫେବୃଆରୀ ୧ ତାରିଖରୁ କେବଳ କମର୍ଶିଆଲ୍ ଗ୍ୟାସ ସିଲିଣ୍ଡରର ଦାମରେ ୧୯୦ ଟଙ୍କା ବୃଦ୍ଧି କରାଯାଇଥିଲା। ଏହି ରିହାତି ପରେ ଦେଶର ରାଜଧାନୀରେ ୧୯ କିଲୋ ବିଶିଷ୍ଟ ସିଲିଣ୍ଡରର ଦର ୧୫୩୩ ଟଙ୍କା, କୋଲକାତାରେ ୧୫୯୮.୫୦ ଟଙ୍କା, ମୁମ୍ବାଇରେ ୧୪୮୨.୫୦ ଟଙ୍କା ଓ ଚେନ୍ନାଇରେ ୧୬୪୯ ଟଙ୍କା ହୋଇଛି। କିନ୍ତୁ ଘରୋଇ ଗ୍ୟାସର ଦାମରେ କୌଣସି ପରିବର୍ତ୍ତନ କରାଯାଇନଥିଲା। ତେବେ ଦିଲ୍ଲୀରେ ରବିବାର ୫୦ ଟଙ୍କା ବୃଦ୍ଧି କରାଇବାକୁ ଘୋଷଣା କରାଯାଇଛି।
ଅନ୍ୟପଟେ ତୈଳଦର ମଧ୍ୟ ଗତ ସପ୍ତାହରୁ ଲଗାତାର ବଢ଼ି ଚାଲିଛି । ସୋମବାର ଦିଲ୍ଲୀରେ ପେଟ୍ରୋଲ ଓ ଡିଜେଲ ଦାମରେ ୨୬ ପଇସା ଲେଖାଏ ବୃଦ୍ଧି ପାଇଛି । ଦିଲ୍ଲୀରେ ପେଟ୍ରୋଲ ଲିଟର ପିଛା ୮୯ ଟଙ୍କା ପାଖାପାଖି ପହଞ୍ଚିଛି । ଦେଶର କେତେକ ସହରରେ ପେଟ୍ରୋଲ ଦର ୯୯ ଟଙ୍କା ପାର କରିଥିବା ବେଳେ କିଛି ସ୍ଥାନରେ ୧୦୦ ଟଙ୍କା ପାଖାପାଖି ରହିଛି ।
